google/wiki40b huggingface dataset:
Citroën LN

LN

Όταν τον Δεκέμβριο του 1974 η Peugeot Automobiles SA εξαγόρασε ποσοστό 38,2% της Citroën (και τελικώς τον Μάιο του 1976 αύξησε το ποσοστό της στην εταιρεία, φτάνοντας στο 89,95% και δημιουργώντας τον Όμιλο PSA), αποφάσισε να δημιουργήσει άμεσα ένα επιπλέον φθηνό προσιτό μοντέλο, εκτός των ήδη δημοφιλών 2CV και Ami 8, προκειμένου να επαναφέρει τη Citroën στην κερδοφορία.
Τελικώς, το LN λανσαρίστηκε τον Αύγουστο του 1976, ως μια παράλληλη έκδοση του 3-πορτου Peugeot 104 coupé. Ο κινητήρας του ήταν ο γνωστός και ιδιαίτερα οικονομικός 2-κύλινδρος αερόψυκτος 602 cm³ του Citroën 2CV. Η ισχύς του ήταν 32 hp στις 5.750 στροφές το λεπτό και η τελική ταχύτητα του μοντέλου ήταν μόλις 120 km/h (75 mph). Επίσης και τα επίπεδα εξοπλισμού του LN ήταν χαμηλά, αλλά τα ισχυρά του σημεία ήταν η πολύ χαμηλή τιμή αγοράς του και το φθηνό κόστος συντήρησής του. Το LN κυκλοφόρησε αποκλειστικά στην εγχώρια αγορά της Γαλλίας και μόνο για 2 έτη, με την παραγωγή του να λήγει τον Οκτώβριο του 1978. Συνολικά παρήχθησαν 127.932 αντίτυπα σειράς LN.

LNΑ

Αντιθέτως, η ισχυρότερη εκδοχή που αντικατέστησε το αρχικό LN, διατέθηκε επίσημα και στις περισσότερες αγορές της Ευρώπης, μεταξύ των οποίων και στην Ελλάδα, καθώς επίσης και στο Ηνωμένο Βασίλειο και άλλες δεξιοτίμονες αγορές. Έφερε το όνομα LNA και κυκλοφόρησε στις 6 Νοεμβρίου 1978, ως μοντέλο 1979. Ο αρχικός κινητήρας του Citroën LNA ήταν ο σαφώς ισχυρότερος και πιο εξελιγμένος 2-κύλινδρος 652 cm³ του Citroën Visa, ισχύος 36 hp στις 5.500 στροφές το λεπτό, προσφέροντας έτσι στο LNA τελική ταχύτητα 126 km/h (78 mph). 
Τον Ιούλιο του 1982, το LNA υπέστη μια ελαφρά αισθητική ανανέωση, ενώ ταυτόχρονα εισήχθησαν και δύο νέοι 4-κύλινδροι κινητήρες από την Peugeot, κυβισμού 954 cm³ (LNA 10E) και 1.124 cm³ (LNA 11E και LNA 11RE). Ειδικά ο τελευταίος προσέφερε τελική ταχύτητα 145 km/h (90 mph). Όπως πάντως συνέβη και με το αρχικό LN, το κόστος αγοράς και συντήρησης παρέμεινε φθηνό και στο LNA.

Αντικατάσταση

Τελικώς και η παραγωγή του LNΑ έληξε τον Ιούλιο του 1986 και συνολικά παρήχθησαν 353.383 αντίτυπα σειράς LN και LNΑ. Ο διάδοχος έφτασε τον Οκτώβριο του ίδιου έτους και ήταν το Citroën AX.
2964 Γιάσεκ

Φυσικά χαρακτηριστικά

Τα κυρίως φυσικά χαρακτηριστικά του Γιάσεκ είναι άγνωστα. Ο Γιάσεκ περιστρέφεται γύρω από τον εαυτό του μία φορά κάθε 12 ώρες και 32 λεπτά.
Elimination Chamber

Το Elimination Chamber (ελλ.: θάλαμος εξάλειψης) είναι είδος αγώνα επαγγελματικής πάλης, αλλά και ένα ετήσιο Pay Per View της εταιρείας WWE που διοργανώνεται τον μήνα Φεβρουάριο. Το πρώτο γεγονός με την συγκεκριμένη ονομασία, έγινε την χρονιά 2010.

Τι είναι το Elimination Chamber

Το όνομά του οφείλεται στην έννοια των κύριων αγώνων του, που διεξάγονται μέσα σε έναν θάλαμο εξόντωσης όπως αποκαλείται, ένα κυκλικό κλουβί κλειστό από παντού. Περιέχει τέσσερις θαλάμους που κλειδώνονται παλαιστές, ενώ δύο ακόμη μένουν μέσα για να αρχίσουν πρώτοι τον αγώνα.
Γύρω από το ρινγκ, έχει υψωθεί τεχνητό δάπεδο από σίδερο, ενώ κάθε λίγα λεπτά εισέρχεται ένας νέος παλαιστής. Για να αποκλειστεί κάποιος θα πρέπει είτε να παραιτηθεί, είτε να χάσει με pinfall, ενώ έχει υπάρξει και αποκλεισμένος, μέσω νοκ-άουτ, αλλά κάτι τέτοιο το κρίνουν οι διαιτητές. Ο νικητής είναι αυτός που θα μείνει τελευταίος.
Θεωρείται ένας πολύ επίπονος αγώνας για τους παλαιστές που συμμετέχουν.
Πίθηκος

Εξέλιξη

O κοινός πρόγονος των δύο οικογενειών εκτιμάται πως έζησε περίπου 20 εκατομμύρια χρόνια πριν, ενώ ο τελευταίος κοινός πρόγονος των Ανθρωποειδών και Κερκοπιθηκοειδών (δηλαδή των δύο υποδιαιρέσεων των Κατάρρινων) έζησε 30 εκατομμύρια χρόνια πριν.

Χαρακτηριστικά

Εκτός από τους γορίλες και τους ανθρώπους, όλοι οι πίθηκοι είναι ικανότατοι στην αναρρίχηση σε δέντρα. Είναι παμφάγοι και η δίαιτά τους αποτελείται από καρπούς, χόρτα, σπόρους, και στις περισσότερες περιπτώσεις κρέας και ασπόνδυλα, αλλά και οτιδήποτε άλλο είναι διαθέσιμο και χωνεύεται εύκολα. Κατάγονται από την Αφρική και την Ασία, και έχουν εξαπλωθεί σε όλες τις ηπείρους (με το ανθρώπινο είδος να αποτελεί το μόνο ζώο που κατοικεί σε όλον τον κόσμο).
Τα περισσότερα είδη είναι σπάνια ή απειλούμενα. Η κύρια απειλή εναντίον τους είναι η καταστροφή των τροπικών δασών, αλλά μερικοί πληθυσμοί κυνηγούνται και για το κρέας τους!
Πόρος Ακαμαντίδας

Ονομασία

Ο δήμος, πήρε το όνομά του από τον μυθικό επώνυμο ήρωα Πόρο, ο οποίος εθεωρείτο, σύμφωνα με το «Συμπόσιο» του Πλάτωνα, ως θεότητα η οποία αντιπροσώπευε τη σοφία και την ευπορία.

Τοποθεσία του αρχαίου Πόρου

Ο δήμος του Πόρου, ήταν δήμος της Παραλίας. Κανείς δεν γνωρίζει με βεβαιότητα όμως, που βρισκόταν ο δήμος αυτός και παρά τις προσπάθειες να τοποθετηθεί σε περιοχές, όπως το Λαύριο ή το Μετροπίσι, οι προτάσεις αυτές δεν είναι γενικά αποδεκτές. Σύμφωνα με τον John S. Traill, το κέντρο του δήμου πιθανώς βρίσκεται σε θέση κοντά στο Μετροπίσι ή Μητροπήσι, η οποία υπάγεται στον Δήμο Λαυρεωτικής.
Άλλοι ερευνητές θεωρούν όμως, ότι στη θέση Μητροπήσι, πιθανώς βρίσκεται ο αρχαίος δήμος της Αμφιτρόπης. Πάντως ο John S. Traill αναφέρει για έδρα του δήμου Αμφιτροπής, τις θέσεις Πουσιπήλια και Μεγάλα Πεύκα, οι οποίες υπάγονται επίσης στον Δήμο Λαυρεωτικής. Για τη θέση της Αμφιτροπής στο χωριό Μητροπήσι ή Μητρομπίσιο, το οποίο αναφερόταν και ως Μετροπίστι ή Μετρόπισι, ή Μιτροπή ή Μιτροπήσι υπάρχουν αναφορές και από ερευνητές του 19ου αιώνα.
Ο ερευνητής του 19ου αιώνα Διονύσιος Σουρμελής, αναφέρει ότι ο «δήμος ούτος έκειτο επί του Πάρνηθος, εκ των μικρών όμως• νυν δε και ούτος ακατοίκητος, και καλείται Πόρσι• απέχει δε από της πόλεως πέντε περίπου ώρας, και από της Μονής των κλειστών προς άρκτον ώραν μίαν».

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Ακαμαντίδας φυλής, συμμετείχε με 3 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.). ο δήμος μεταφέρθηκε στην «μακεδονική» Δημητριάδα φυλή, αντιπροσωπευόμενος από 3 βουλευτές στη Βουλή των 600 και κατά την τρίτη περίοδο (224/223 – 201/200 π.Χ.). Μετά την κατάργηση και διάλυση των «μακεδονικών φυλών» (Αντιγονίς και Δημητριάς) επανήλθε στην Ακαμαντίδα φυλή για την επόμενη τέταρτη περίοδο (201/200 π.Χ. – 126/127), καθώς και την πέμπτη περίοδο (126/127 – 3ος αιώνας) με άγνωστο αριθμό βουλευτών–αντιπροσώπων.

Οι κάτοικοι του Πόρου

Ο δημότης του αρχαίου Πόρου ονομαζόταν Πόριος.
Σύμφωνα με τον Δανιήλ τον Μάγνητα, στο έργο του «Λεξικόν Ιστορικομυθικόν και Γεωγραφικόν» ο Πόρος ανήκε στην Πανδιονίδα φυλή, αλλά η επικρατούσα άποψη είναι ότι ο δήμος ανήκε στην Ακαμαντίδα φυλή.
Για το δήμο του Πόρου είναι γνωστό ότι διέθετε δημόσιες ιδιοκτησίες και εκτός των ορίων του, αλλά είναι άγνωστο αν αυτά τα εδάφη ήταν άμεσα εξαρτώμενα από το δήμο ή τους βουλευτές του. Πιθανώς η οικονομία του δήμου Πόρου να βασιζόταν στη γεωργία.

Προσωπικότητες από τον Πόρο

Υπήρξαν διάφοροι γνωστοί πολίτες από το δήμο του Πόρου, όπως ο ταμίας του ιερού της Αθηνάς, Δερκύλος ο Πόριος, ο επιμελητής του Ραμνούντα Δημόστρατος ο Πόριος γιος του Δημοχαρίδη κ.α.
Αρχαιολογικό Μουσείο Θηβών

Ιστορική αναδρομή

Το Αρχαιολογικό Μουσείο της πόλης των Θηβών χτίστηκε στην πρώτη μορφή του κατά τα έτη 1905-1912 στο βόρειο άκρο του λόφου της Καδμείας και περιελάμβανε ένα διώροφο κτήριο με βοηθητικούς χώρους. Την περίοδο της Κατοχής έκλεισε και έγινε στρατώνας των κατοχικών δυνάμεων. Μετά τον πόλεμο δεν άνοιξε και τελικά κατεδαφίστηκε τη δεκαετία του 1950. Στη θέση του χτίστηκε νέο κτήριο, το οποίο εγκαινιάστηκε  το 1962 και φιλοξενούσε τις συλλογές του σε ισόγειο κτήριος. Η έκθεση αναπτυσσόταν σε τέσσερις μείζονες αίθουσες, αλλά και στον προθάλαμο και στον κήπο του μουσείου και ήταν οργανωμένη χρονολογικά και θεματικά, βάσει των τύπων των τεχνέργων. 
Το 2007 το Μουσείο έκλεισε για το κοινό με σκοπό να γίνει η ανακαίνισή του. Το νέο κτήριο κατασκευάστηκε μεταξύ των ετών 2005 και 2010 στον ίδιο χώρο σε σχέδια του αρχιτέκτονα Μιχ. Σουβατζίδη, με ενοποίηση των προϋπαρχόντων κτηρίων γύρω από ένα κεντρικό αίθριο, δημιουργώντας συνολικά στεγμασμένο εκθεσιακό χώρο 1.000 τετραγωνικών μέτρων. Επίσης διαμορφώθηκαν 1.390 τετραγωνικά μέτρα ημιυπαίθριων και 1.750 υπαίθριων χώρων εκθεσιακών χώρων,στους οποίους εκτίθενται αρχαιότητες που δεν επηρεάζονται από τις καιρικές συνθήκες. Το συγκρότημα θα διαθέτει ακόμη χώρους διοίκησης, συντήρησης, σχεδίασης, αποθήκευσης, μελέτης και βιβλιοθήκες. Στη βάση του κτηρίου υπάρχει επισκέψιμος ανασκαφικός χώρος. 
Στον εσωτερικό χώρο του μουσείου, συντηρήθηκε και έγινε επισκέψιμος πλέον και ο μεσαιωνικός πύργος που ανήκει στην οχύρωση της φραγκοκρατούμενης Θήβας και κτίστηκε το 1278 από τον Νικόλαο Β΄ Σαιντ-Ομέρ. 
Τα εγκαίνια του νέου κτηρίου και των ανανεωμένων συλλογών του έγιναν στις 7 Ιουνίου 2016 από τον Πρόεδρο της Δημοκρατίας και τον Αρχιεπίσκοπο Αθηνών .
Τρύφων Ζαχαριάδης

Βιογραφικό

Ο Τρύφων Ζαχαριάδης γεννήθηκε στην Αθήνα. Παρακολούθησε μαθήματα ζωγραφικής στην Ακαδημία Καλών Τεχνών της Μπολόνια. Σπούδασε Δημόσιο Δίκαιο και Πολιτικές Επιστήμες στη Νομική σχολή του Πανεπιστημίου Αθηνών.
Προς το τέλος της δεκαετίας του ΄70 στράφηκε σε ένα διαφορετικό πεδίο γνώσης, προσεγγίζοντας την οπτική της ψυχαναλυτικής θεωρίας με μελέτη, προσωπική ανάλυση και πλήρη εκπαίδευση. Σταδιακά η ψυχοθεραπεία οριοθέτησε το αντικείμενο της ενασχόλησής του.
Είναι Πρόεδρος του Ελληνικού Εκπαιδευτικού Ινστιτούτου Αναλυτικής Ψυχοθεραπείας Ομάδας & Οικογένειας. Τακτικό μέλος της International Association for Group Psychotherapy and Group Processes, της Inernational Family Therapy Association καθώς και του Ερευνητικού και Ακαδημαϊκού Ινστιτούτου Αθηνών.
Από το 1992 έως σήμερα διατηρεί τη συνδιεύθυνση του Ινστιτούτου Σύγχρονης Παιδαγωγικής.
Με την ιδιότητα του Διδάσκοντος, του Εκπαιδευτή-Αναλυτή ή του Εμπειρογνώμονα στον τομέα των Ανθρώπινων Σχέσεων, έχει συνεργαστεί με την Πανεπιστημιακή κλινική του Αιγινήτειου νοσοκομείου, με το Τμήμα Φιλοσοφίας Παιδαγωγικής και Ψυχολογίας του Πανεπιστημίου Αθηνών, με το μεταπτυχιακό πρόγραμμα σπουδών συστηματικής Θεολογίας του Πανεπιστημίου Αθηνών, με το Παιδαγωγικό Ινστιτούτο, καθώς και με φορείς ΚΕΘΕΑ, ΕΛΚΕΠΑ, Εθνικό Οργανισμό Πρόνοιας κ.ά.
Υπήρξε επιστημονικός συνεργάτης στο Κέντρο Μελετών Τεκμηρίωσης και Εκπαίδευσης (ΚΕΜΕΤΕ) σε θέματα Εργασιακών Σχέσεων-Ανθρώπινων Σχέσεων.
Δίδαξε Κοινωνιολογία, Εργατικό Δίκαιο και Λογοτεχνία σε ιδιωτικές σχολές.
Έχουν εκδοθεί βιβλία του πεζογραφίας, ποίησης και δοκίμιου.
Φυσιολογία

Φυσιολογία είναι ο κλάδος της βιολογίας που μελετά τις βιοφυσικές και βιοχημικές λειτουργίες των ζωντανών οργανισμών, συμπεριλαμβανομένου του ανθρώπου ή, με απλούστερους όρους, τον τρόπο λειτουργίας ενός οργανισμού ή ενός συστήματος του οργανισμού.
Η φυσιολογία παραδοσιακά διακρίνεται στη φυσιολογία των μικροοργανισμών, στη φυσιολογία των φυτικών οργανισμών και στη φυσιολογία των ζωικών οργανισμών (συμπεριλαμβανομένης της φυσιολογίας του ανθρώπου), αλλά οι αρχές της φυσιολογίας είναι καθολικές. Παραδείγματος χάριν, ό,τι ισχύει για τη φυσιολογία των κυττάρων των μυκήτων, μπορεί επίσης να ισχύει ως ένα βαθμό και για τα ανθρώπινα κύτταρα.
Ο τομέας της φυσιολογίας των ζωικών οργανισμών επεκτείνει τα εργαλεία και τις μεθόδους της φυσιολογίας του ανθρώπου στα ζωικά είδη. Η φυσιολογία φυτών δανείζεται, επίσης, τεχνικές και από τους δύο τομείς. Το πεδίο θεμάτων είναι τουλάχιστον τόσο διαφορετικό όπως το ίδιο το δέντρο της ζωής. Λόγω αυτής της ποικιλομορφίας θεμάτων, η έρευνα στη φυσιολογία των ζωικών οργανισμών τείνει να επικεντρωθεί στην κατανόηση του πώς τα φυσιολογικά γνωρίσματα μεταβλήθηκαν σε όλη την εξελικτική ιστορία των ζώων.
Αλλοι σημαντικοί κλάδοι της επιστημονικής μελέτης, που έχουν προκύψει από την έρευνα της φυσιολογίας περιλαμβάνουν τη βιοχημεία, τη βιοφυσική, την παλαιοβιολογία, τη βιο-μηχανική και τη φαρμακολογία.

Ιστορία

Ο Αλ Ράτζι (γενικά γνωστός ως Rhazes) που πρώτος περιέγραψε ορισμένες φυσιολογικές παραμέτρους, όταν θέλησε να ιδρύσει ένα νοσοκομείο στη Βαγδάτη του όγδοου αιώνα. Ο Razi (Ράτζι) ακολουθήθηκε από τον Al Kindi (Αλ Κίντι), ο οποίος έγραψε μια πραγματεία σχετικά με την ανθρώπινη φυσιολογία.
Ο Ανατόμος Ουίλιαμ Χάρβει (William Harvey) περιέγραψε την κυκλοφορία του αίματος (17ος αιώνας), που περιέχει την αρχή της πειραματικής φυσιολογίας. Ο Χέρμαν Μπερχααβε (Herman Boerhaave) αναφέρεται ορισμένες φορές ως ο πατέρας της φυσιολογίας λόγω της υποδειγματικής διδασκαλίας του στο Λέιντεν και της συγγραφής του εγχειριδίου "Institutiones medicae' (1708).
Δύναμη Ελληνισμού

Ιστορικό

Η Δύναμη Ελληνισμού ιδρύθηκε επισήμως στις 2 Οκτωβρίου 2018, από τον ανεξάρτητο, προερχόμενο από τους Ανεξάρτητους Έλληνες, βουλευτή Β΄ Πειραιά, Δημήτρη Καμμένο και τον πρώην γενικό γραμματέα του υπουργικού συμβουλίου της κυβέρνησης Σαμαρά, Τάκη Μπαλτάκο.
Η ίδρυση του κόμματος είχε προαναγγελθεί ήδη από τον Ιούλιο του 2018, όταν οι Δημήτρης Καμμένος και Τάκης Μπαλτάκος, δήλωσαν ότι προτίθενται να ιδρύσουν κόμμα, με πρόεδρο τον Δημήτρη Καμμένο και γενικό γραμματέα τον Τάκη Μπαλτάκο.
Το Μάρτιο του 2019, ανακοινώθηκε η διαγραφή του Τάκη Μπλατάκου, μετά την ανακοίνωση της υποψηφιότητας του τελευταίου με τους Ανεξάρτητους Έλληνες, ενόψει των ευρωεκλογών του 2019.
Πρωτάθλημα καλαθοσφαίρισης Α2 εθνικής κατηγορίας γυναικών 2016-2017

Προκριματική Φάση

Βάσει προκήρυξης στο Ειδικό Πρωτάθλημα Ανόδου στην Α2 Εθνική Κατηγορία δικαιούνταν να πάρουν μέρος οι Πρωταθλητές για το έτος 2015-16 όλων των Ενώσεων και Τοπικών Επιτροπών της Ομοσπονδίας, πλην εκείνων της Αττικής, της Νότιας Αττικής και της Θεσσαλονίκης που πέρασαν απευθείας στο επίπεδο των εθνικών πρωταθλημάτων. 
Απαραίτητη προϋπόθεση για τη συμμετοχή των ομάδων στη διαδικασία ήταν η κατάκτηση Πρωταθλήματος στο οποίο πήραν μέρος τουλάχιστον τέσσερα (4) σωματεία. Οι Πρωταθλητές μοιράστηκαν βάσει γεωγραφικών κριτηρίων σε δύο Ομίλους, έναν για το Βορρά (6 ομάδες) και έναν για το Νότο (8 ομάδες). Σημειώνεται πως τη χρονιά αυτή δεν έλαβε χώρα γυναικείο Πρωτάθλημα από την Ένωση Κυκλάδων, ενώ η Πρωταθλήτρια Κεντρικής & Νότιας Πελοποννήσου, Ε.Α. Παραλίας, επέλεξε να απέχει από τη διαδικασία.
Οι αγώνες του Ομίλου Βορρά διεξήχθησαν από τις 22 έως τις 26 Ιουνίου 2016 στη Θεσσαλονίκη, ενώ οι αγώνες του Ομίλου Νότου στις ίδιες ημερομηνίες στην Αθήνα.

Βορράς

Η Κανονική Περίοδος του Πρωταθλήματος του Ομίλου Βορρά, η οποία αποτέλεσε και τη μοναδική φάση διεξαγωγής του εφόσον δεν προβλέπονταν Play-offs ή Play-outs, έλαβε χώρα από τις 16 Οκτωβρίου 2016 μέχρι τις 9 Απριλίου 2017. Τα σωματεία που συμμετείχαν αναμετρήθηκαν μεταξύ τους δύο φορές. Η οριστική κλήρωση για την κατάρτιση του προγράμματος του Ομίλου Βορρά έλαβε χώρα στις 8 Σεπτεμβρίου 2016 στη Θεσσαλονίκη. Το πρόγραμμα και τα αποτελέσματα των αναμετρήσεων ήταν τα ακόλουθα:

Νότος

Η Κανονική Περίοδος του Πρωταθλήματος του Ομίλου Νότου, η οποία αποτέλεσε και τη μοναδική φάση διεξαγωγής του εφόσον δεν προβλέπονταν Play-offs ή Play-outs, έλαβε χώρα από τις 16 Οκτωβρίου 2016 μέχρι τις 9 Απριλίου 2017. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος του Ομίλου Νότου έλαβε χώρα στις 7 Σεπτεμβρίου 2016 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:
Δημόσιο έλλειμμα

Το δημόσιο έλλειμμα είναι το ποσό κατά το οποίο τα έξοδα της κυβέρνησης υπερβαίνουν τα έσοδα κατά τη διάρκεια ενός έτους.
Γίνεται διάκριση σε έλλειμμα κεντρικής κυβέρνησης και έλλειμμα γενικής κυβέρνησης, ανάλογα ποιοι ακριβώς τομείς του δημοσίου περιλαμβάνονται. Ο τομέας της γενικής κυβέρνησης περιλαμβάνει τους υποτομείς: κεντρική διοίκηση, τοπική αυτοδιοίκηση και οργανισμοί κοινωνικής ασφάλισης, εξαιρουμένων των εμπορικών πράξεων, όπως ορίζονται στο Ευρωπαϊκό Σύστημα Ολοκληρωμένων Οικονομικών Λογαριασμών (ΕΣΟΛ). Η εξαίρεση των εμπορικών πράξεων σημαίνει ότι ο τομέας της γενικής κυβέρνησης περιλαμβάνει μόνο τα θεσμικά όργανα, τα οποία ως κύριο καθήκον έχουν την παραγωγή μη εμπορικών υπηρεσιών.
Επίσης γίνεται η διάκριση σε πρωτογενές έλλειμμα και συνολικό έλλειμμα. Το πρωτογενές δεν περιλαμβάνει τους τόκους για την εξυπηρέτηση του χρέους.
Βάσος Σιαρλή

Βιογραφικά στοιχεία

Ο Βάσος Σιαρλή γεννήθηκε το 1948. Φοίτησε σε σχολεία στο Λονδίνο. Ακολούθως σπούδασε λογιστική και εργάστηκε σε λογιστικά γραφεία του Λονδίνου για 18 χρόνια. Το 1985 επέστρεψε στην Κύπρο, όπου εργοδοτήθηκε από το Συγκρότημα Τράπεζας Κύπρου. Έπειτα, ανέλαβε Ανώτερος Διευθυντής της Υπηρεσίας Customer Management Services της Τράπεζας Κύπρου μέχρι το 1998. Την περίοδο 1998-2008 ήταν Γενικός Διευθυντής του Συγκροτήματος Τράπεζας Κύπρου, ενώ το 2010 διορίστηκε στη θέση του Πρώτου Γενικού Διευθυντή του Συγκροτήματος. 
Την περίοδο 2009-10 διετέλεσε πρόεδρος του Διοικητικού Συμβουλίου του Συνδέσμου Τραπεζών Κύπρου. Επιπλέον, διετέλεσε πρόεδρος του Διοικητικού Συμβουλίου του Αντικαρκινικού Συνδέσμου Κύπρου. Το 2001 διορίστηκε από το Υπουργικό Συμβούλιο πρόεδρος του Οργανισμού Ασφάλισης Υγείας.

Πολιτική διαδρομή

Στις 24 Μαρτίου 2012 διορίστηκε Υπουργός Οικονομικών στην Κυβέρνηση Δημήτρη Χριστόφια, θέση στην οποία παρέμεινε έως την 1 Μαρτίου 2013.
Fashion TV

Αφρική

Το FTV στη Νότια Αφρική είναι διαθέσιμο στην DSTV (ιδιοκτησία της MultiChoice), στο κανάλι 178.

Νέα Ζηλανδία

Το FTV στη Νέα Ζηλανδία είναι διαθέσιμο στο Freeview, στο κανάλι 30.

Ιταλία

Το FTV στην Ιταλία είναι διαθέσιμο στην πλατφόρμα Sky Italia (θυγατρική της Sky plc) στο κανάλι 489 και στην πλατφόρμα Tivù Sat (ιδιοκτησία της Rai, της Mediaset και της Telecom Italia) στο κανάλι 58.

Τουρκία

Το Fashion TV στην Τουρκία είναι διαθέσιμο στην πλατφόρμα Digiturk (ιδιοκτησία της beIN Media Group) στο κανάλι 110 (SD) και στο κανάλι 394 (HD).

F MEN: Fashion TV Men's Channel

Το Fashion TV έχει ένα άλλο δεύτερο κανάλι στην FTV οικογένεια, που ονομάζεται F ΜΕΝ. To F Men είναι 24ωρο κανάλι μόδας για άνδρες ενώ είναι αφιερωμένο σε σχεδιαστές μόδας των ανδρών, συλλογές διαδρόμου, στα αρσενικά μοντέλα και στον τρόπο ζωής. Το F ΜΕΝ είναι διαθέσιμο μέσω δορυφόρου στην Ευρώπη και τη Βόρεια Αφρική στην Hot Bird 3 (ιδιοκτησία της Eutelsat) καθώς και στην Ασία, στην Αυστραλία, στον Ειρηνικό Ωκεανό και στην Αμερική μετά την επιτυχή μετάδοση στην Ευρώπη. Επίσης, μεταδίδεται στην Ινδία και στη Ρωσία μέσω του δορυφόρου ABS 1, ενώ στην Ασία το F MEN είναι διαθέσιμο στο Χονγκ Κονγκ.

FTV HD

Τον Οκτώβριο του 2008 ξεκίνησε να μεταδίδεται το Fashion TV HD, το οποίο προβάλει προγράμματα του Fashion TV σε High Definition.
2-μεθυλοναφθαλίνιο

Διαστημική παρουσία

Στις 22 φεβρουαρίου  2014, η NASA ανακοίνωσε μια σημαντικά αναβαθμισμένη βάση δεδομένων, που συμπεριλάμβανε το 2-μεθυλοναφθαλίνιο, για την ανίχνευση και την παρακολούθηση των PAH στο σύμπαν. Σύμφωνα με επιστήμονες της NASA, πάνω από το 20% του άνθρακα στο σύμπαν μπορεί να σχετίζονται με PAH, που σύμφωνα με μια θεωρία, έχουν τη δυνατότητα να αποτελούν πρόδρομες ύλες για το σχηματισμό της ζωής. Οι PAH φαίνεται να έχουν διαμορφωθεί λίγο μετά τη Μεγάλη ¨Εκρηξη, να είναι άφθονοι στο σύμπαν, να συνδέονται με τα νέα αστέρια και με τους εξωπλανήτες.
Διάφορα ένζυμα βιοαποικοδομούν το 2-μεθυλοναφθαλίνιο, σε αναερόβιες συνθήκες.

Παραγωγή

Το 2-μεθυλοναφθαλίνιο μπορεί να ληφθεί με ισομερείωση 1-μεθυλοναφθαλινίου ή από το κλάσμα των μεθυλοναφθαλινίων της λιθανθρακόπισσας. Η λιθανθρακόπισσα περιέχει περίπου 1,5% 2-μεθυλοναφθαλίνιο.  Η διεργασία απομόνωσή του 2-μεθυλοναφθαλίνιου από την λιθαναθρακόπισσα αρχίζιει με κλασματική απόσταξη. Το 1-μεθυλοναφθαλίνιο και το ισομερές του 2-μεθυλοναφθαλίνιο συμπαραλαμβάνονται στο κλάσμα 240-245°C, γιατί έχουν παραπλήσιες θερμοκρασίες βρασμού. Ο διαχωρισμός των δύο (2) ισομερών, όταν είναι επιθυμητός, πραγματοποιείται με κρυστάλλωση, που αξιοποιεί τη σχετικά μεγάλη διαφορά στις θερμοκρασίες τήξης, μεταξύ των δυο ισομερών.
Η διεργασία της ισομερείωσης γίνεται με την παρουσία τριφθοριούχου βορίου (BF₃), φωσφορικού οξέος (H₃PO₄) ή με την παρουσία ζεολιθών.
Περίπου 1.500 τόνοι 2-μεθυλοναφθαλινίου παράγονται παγκοσμίως κάθε χρόνο.

Φυσικοχημικές ιδιότητες

Το χημικά καθαρό 2-μεθυλοναφθαλίνιο, στις κανονικές συνθήκες περιβάλλοντος, δηλαδή σε θερμοκρασία 25°C και υπό πίεση 1 atm, είναι λευκό στερεό με  αρωματική οσμή. Αυτός ο υδρογονάνθρακας είναι ευδιάλυτος στο βενζόλιο (PhH), στην αιθανόλη (EtOΗ) και  στο διθειάνθρακα (CS₂). Είναι, όμως, πρακτικά αδιάλυτος στο νερό.

Εφαρμογές

Το 2-μεθυλοναφθαλίνιο χρησιμοποιήθηκε σε μείγμα με το 1-μεθυλοναφθαλίνιο ως διαλύτης και ως έλαιο μεταφοράς θερμότητας. Ακόμη, χρησιμοποιήθηκε ως πρόδρομη ύλη για την παραγωγή μεναδιόνης και 2,6-ναφθοδικαρβοξυλικό οξύ. Το τελευταίο παράγεται με οξείδωση του  2-μεθυλοναφθαλίνιου, που ακολουθείται από μετάθεση Χένκελ (Henkel rearrangement). Το 2,6-ναφθοδικαρβοξυλικό οξύ χρησιμοποιήθηκε, με τη σειρά του, για την παραγωγή πολυεστερικών υφασμάτων που αντιστέκονται στη θερμότητα.
Χρησιμοποιήθηκε, επίσης, ως πρόδρομη ένωση για τη σύνθεση φαρμακευτικών και είναι ένα από τα κύρια αντιδραστήρια για τη σύνθεση της 2-μεθυλο-1,4-ναφθοκινόνης, που με τη σειρά της είναι πρόδρομη ένωση για τη σύνθεση της βιταμίνης K.

Περιστατικό

Τον Αύγουστο του 2010, η Kellog's ανακάλεσε 28 εκατομμύρια συσκευασίες δημητριακών της από το εμπόριο, γιατί κάποια από αυτά είχαν μολυνθεί από 2-μεθυλοναφθαλίνιο. Το 2012 η Kellog's έπρεπε να ανακαλέσει περίπου 3 εκατομμύρια συσκευασίες δημητριακών της.
Μαντείο Ιωαννίνων

Γεωγραφία - Ιστορία

Το Μαντείο βρίσκεται στους πρόποδες του όρους Τόμαρος (Ολύτσικα), ανάμεσα στα χωριά Δωδώνη (ΒΔ.), Μελιγγοί (ΝΑ.) και Αγία Τριάδα (Α.). Είναι κτισμένο νοτιοδυτικά του αρχαίου θεάτρου της Δωδώνης και δίπλα στην επαρχιακή οδό Δωδώνης - Μελιγγών. Μέχρι το 1953 ονομαζόταν Αλεποχώρι ή Αλποχώρι και υπήρξε έδρα ομώνυμης κοινότητας. Στο χωριό Μαντείο υπάρχει το αρχαιολογικό παρατηρητήριο. Σύμφωνα με το σχέδιο Καλλικράτης αποτελεί την τοπική κοινότητα Μαντείου που υπάγεται στη δημοτική ενότητα Δωδώνης του δήμου Δωδώνης της Περιφερειακής Ενότητας Ιωαννίνων και σύμφωνα με την απογραφή του 2011 έχει πληθυσμό 169 κατοίκων.
Στο χωριο  Μαντείο  Δωδώνης  υπάρχει
Μνημείο μαστόρων.
NGC 6744

Ο NGC 6744 είναι σπειροειδής γαλαξίας ενδιάμεσης μορφολογίας στον αστερισμός Ταώς. Απέχει περίπου 27 εκατομμύρια έτη φωτός και δεν φαίνεται να ανήκει σε κάποια ομάδα γαλαξιών. Έχει δύο δορυφόρος, τον NGC 6744 A, ο οποίος μοιάζει με το Μέγα Νέφος του Μαγγελάνου και βρίσκεται στο δίσκο του γαλαξία, και τον ESO 104-G044. Ο NGC 6744 έχει πολλές ομοιότητες με τον Γαλαξία, αλλά είναι πολύ μεγαλύτερος. Η διάμετρος του δίσκου είναι 175.000 έτη φωτός, ενώ είναι ένας από τους γαλαξίες με τη μεγαλύτερη μάζα εντός 80 εκατομμυρίων ετών φωτός από τον Γαλαξία.
Τον ανακάλυψε ο Τζέιμς Ντάνλοπ το 1826. Στον γαλαξία έχει παρατηρηθεί ένας υπερκαινοφανής αστέρας, ο 2005 at.